M2M Zóna - kereskedelem - Segítség a konyhában: újabb okosság a CES-ről
Kezdőlap > kereskedelem > Segítség a konyhában: újabb okosság a CES-ről
2018. január 11. 1 perc
Még tavaly vásárolta meg a háztartási gépeket gyártó Whirlpool a több mint 25 millió ételreceptet kínáló oldalt, a Yummly-t, most pedig a két cég bemutatta a közös munka első gyümölcsét az idei CES-szakkiállításon. A fejlesztők célja, hogy rábírják az embereket arra, hogy ételrendelés helyett inkább főzzenek valamit otthon, és ne csak kidobják a hűtőben maradt, de már lejárt élelmiszereket.
Sokszor előfordul, hogy tele a hűtőszekrény, de ötletünk sincs, hogy mit együnk. Itt jön a képbe a computer-vision szoftverrel ellátott Yummly-applikáció, mely az okostelefon kamerája segítségével beszkenneli a fridzsider tartalmát. A képek alapján felismeri az alapanyagokat, és összeállítja, mit is lehetne azokból főzni.
A kiválasztott recepteket továbbítja a Whirlpool új, intelligens főzőlapjának. Az eszköz 15 centiméter széles érintőképernyője segítségével a főzés minden egyes fázisában részletesen, lépésről lépésre segít az étel elkészítésében. Így például jelzi, hogy mikor dobjuk be a serpenyőbe a csirkét vagy a zöldségeket, vagy hogy mikor fordítsuk meg, mert lejárt az előírt idő. A cél az, hogy az esetleg kevésbé gyakorlottak is étvágygerjesztő, jó ízű ételeket készíthessenek az egyébként sokszor a kukában landoló alapanyagokból.
Az „ínycsiklandó” jövőre még egy pár hónapot várnunk kell, de legalább van időnk spórolni, ez ugyanis nem lesz olcsó. Viszont, ha a következő években esetleg a konyha felújítását fontolgatja, érdemes ezt a lehetőséget is figyelembe venni.
# főzés # konyha # ces 2018